钦定古今图书集成/理学汇编/学行典/第237卷 > 陈之奇
## 钦定古今图书集成/理学汇编/学行典/第237卷 > 陈之奇

按《苏州府志》：“陈之奇，字虞卿，其先长安人，唐末徙吴。
曾祖赞明，吴越中吴军节度推官，所谓丁、陈、范、谢四
长者。祖郁，赠太子赞善大夫。父质，殿中丞，以德行著
于乡里，赠刑部侍郎。之奇，天圣中礼部试第四，廷试
下第，里居十年，无仕进意。其母，丁谓妹也，谓欲授以
官，之奇与兄郢皆力辞之。后勉使应举，之奇不得已”
复起。宝元元年及第，为鄱阳尉，历知丹徒、泰兴二县，
徙陇西郡王宅教授，数月告归，即致仕。郡留其奏，不
可。迁太子中允，时年未五十。俄除平江军节度掌书
记，复以为教授。诏赐金钱，促遣之，卒不起。以太常博
士赐绯鱼袋，闲居十八年。之奇孝于亲，约于身，信于
朋友，笃行好学知道，心泊如，不为声利所迁。及退归，
与乡人同忧乐。赴人之急，赒赡宗族，贫而竭力。吴人
言家行者必推之。每出，乘羸驹，里巷小人见之，敛然
曰：“此吾陈君子也。”四方贤士大夫至吴，必问所在，争
欲一见。侍郎蒋堂语人曰：“举天下皆知有富贵，而虞
卿独以知止易众人之心，吾喜林下有人也。”当是时，
胡瑗以经术教授，苏舜钦以文章退居，之奇以德行
弃官而归，称“吴下三贤人。”熙宁初卒。